pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-การจำหน่ายพันธบัตรออมทรัพย์ของกระทรวงการคลังในปีงบประมาณ พ.ศ. 2561 ครั้งที่ 2 (เพิ่มเติมครั้งที่ 3)
วันอังคารที่ 7 สิงหาคม 2561
การจําหน่ายพันธบัตรออมทรัพย์ของกระทรวงการคลังในปีงบประมาณ พ.ศ. 2561 ครั้งที่ 2 (เพิ่มเติมครั้งที่ 3)
กระทรวงการคลังจัดสรรวงเงินจําหน่ายเพิ่มเติมจํานวน 25,000 ล้านบาท ตามรุ่นอายุและอัตราดอกเบี้ยเดิม คือเป็นพันธบัตรแบบไร้ใบตราสาร รุ่นอายุ 5 ปี อัตราดอกเบี้ยคงที่ร้อยละ 2.15 ต่อปีและรุ่นอายุ 10 ปี อัตราดอกเบี้ยคงที่ร้อยละ 3.00 ต่อปี
ตามที่กระทรวงการคลังได้จําหน่ายพันธบัตรออมทรัพย์ของกระทรวงการคลังในปีงบประมาณ พ.ศ. 2561 ครั้งที่ 2 วงเงินรวม 38,000 ล้านบาท เปิดจําหน่ายตั้งแต่วันที่ 10 พฤษภาคม 2561 เพื่อส่งเสริมการออม ที่มั่นคงของประชาชน และเป็นทางเลือกในการลงทุนของประชาชน ขณะนี้พันธบัตรออมทรัพย์จํานวนดังกล่าวจําหน่ายหมดแล้ว กระทรวงการคลังขอขอบคุณประชาชนและนักลงทุนที่ให้ความสนใจลงทุนในพันธบัตรออมทรัพย์ของกระทรวงการคลัง
ทั้งนี้ เนื่องจากยังมีความต้องการซื้อจากประชาชนอย่างต่อเนื่อง ประกอบกับจะมีพันธบัตรออมทรัพย์ปี 2555 จะครบกําหนดในเดือนกันยายน 2561 กระทรวงการคลังจึงจะจัดสรรวงเงินจําหน่ายเพิ่มเติมจํานวน 25,000 ล้านบาท ตามรุ่นอายุและอัตราดอกเบี้ยเดิม คือเป็นพันธบัตรแบบไร้ใบตราสาร (Scripless) รุ่นอายุ 5 ปี อัตราดอกเบี้ยคงที่ร้อยละ 2.15 ต่อปีและรุ่นอายุ 10 ปี อัตราดอกเบี้ยคงที่ร้อยละ 3.00 ต่อปี โดยเริ่มจําหน่ายตั้งแต่วันที่ 14 สิงหาคม 2561 จนถึงวันที่ 10 กันยายน 2561
ผู้ที่มีความประสงค์จะลงทุนในพันธบัตรออมทรัพย์สามารถสอบถามและซื้อพันธบัตรออมทรัพย์ได้หลากหลายช่องทาง ทั้งเคาน์เตอร์ธนาคารตัวแทนจําหน่ายทุกสาขา เครื่องถอนเงินอัตโนมัติ (ATM) ระบบ Internet Banking และ Mobile Application ของตัวแทนจําหน่ายทั้ง 4 แห่ง ประกอบด้วย ธนาคารกรุงเทพ จํากัด (มหาชน) ธนาคารกรุงไทย จํากัด (มหาชน) ธนาคารกสิกรไทย จํากัด (มหาชน) ธนาคารไทยพาณิชย์ จํากัด (มหาชน) ซึ่งเป็นการอํานวยความสะดวกให้กับประชาชนให้สามารถเข้าถึงพันธบัตรออมทรัพย์ได้ตลอดเวลา
จึงขอประกาศให้ทราบโดยทั่วกัน
สํานักพัฒนาตลาดตราสารหนี้ สํานักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5308
รัฐบาลไทย-ข่าวทำเนียบรัฐบาล-พม. รับมอบข้าวสาร หน้ากากอนามัยแบบผ้า และแอลกอฮอล์ จากศิษย์เก่าคณะวิศวฯ สจล. รุ่น 29 และ 32 เพื่อส่งต่อให้กลุ่มเป้าหมายในความดูแลทั่วประเทศ
วันพฤหัสบดีที่ 2 เมษายน 2563
พม. รับมอบข้าวสาร หน้ากากอนามัยแบบผ้า และแอลกอฮอล์ จากศิษย์เก่าคณะวิศวฯ สจล. รุ่น 29 และ 32 เพื่อส่งต่อให้กลุ่มเป้าหมายในความดูแลทั่วประเทศ
พม. รับมอบข้าวสาร หน้ากากอนามัยแบบผ้า และแอลกอฮอล์ จากศิษย์เก่าคณะวิศวฯ สจล. รุ่น 29 และ 32 เพื่อส่งต่อให้กลุ่มเป้าหมายในความดูแลทั่วประเทศ ร่วมป้องกันการแพร่ระบาดของโรคติดเชื้อไวรัสโควิด-19
เมื่อวันที่ 1 เม.ย. 63 เวลา 13.30 น. ที่บริเวณโถงชั้น 1 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) รับมอบข้าวสาร เครื่องอุปโภคบริโภคที่จําเป็น หน้ากากอนามัยแบบผ้าผ้า และแอลกอฮอล์จากคณะผู้แทนศิษย์เก่าคณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง รุ่น 29 (ทีมเชียร์-รักบี้-โดม) และรุ่น 32 เพื่อมอบให้กับศูนย์รับบริจาคกระทรวง พม. นําไปใช้ประโยชน์แก่กลุ่มเป้าหมายในความดูแลของกระทรวง พม. ตั้งแต่เด็ก เยาวชน ผู้สูงอายุ คนพิการ และผู้ด้อยโอกาสในสังคม
นายจุติ กล่าวว่า ปัจจุบัน สถานการณ์การแพร่ระบาดของโรคติดเชื้อไวรัสโคโรนา 2019 หรือ โควิด-19 ส่งผลกระทบต่อประชาชนในวงกว้างอย่างต่อเนื่อง โดยเฉพาะกลุ่มเป้าหมายในความดูแลของกระทรวง พม. และวันนี้ (1 เม.ย.63) มีผู้แทนศิษย์เก่าคณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง รุ่น 29 (ทีมเชียร์-รักบี้-โดม) นําโดยนายทศพล ผลมั่ง นายสุรชาติ สุวรรณโฆษิต และนายชัยพจน์ ตันตระวิวัฒน์ ได้นําเครื่องอุปโภคบริโภคที่จําเป็น ได้แก่ 1) ข้าวสาร จํานวน 8 ตัน 2) อาหารแห้ง(น้ําพริก) จํานวน 1,080 กระปุก และ 3) ชุด PPE จํานวน 20 ชุด พร้อมทั้งแอลกอฮอล์ 95% จํานวน 500 ลิตร และหน้ากากอนามัยแบบผ้า จํานวน 200 ชิ้น มามอบให้ศูนย์รับบริจาค กระทรวง พม. นําไปใช้ประโยชน์แก่กลุ่มเป้าหมายในความดูแลของกระทรวง พม. ที่ได้รับผลกระทบจากการแพร่ระบาดของเชื้อไวรัสโควิด-19 สําหรับกลุ่มเปราะบางที่มีความเสี่ยงสูง อีกทั้งใช้สําหรับการดํารงชีวิตเพื่อให้มีคุณภาพชีวิตที่ดียิ่งขึ้น ทั้งนี้ ผู้ที่สนใจบริจาคสิ่งของเครื่องใช้อุปโภคบริโภคให้กับกลุ่มเป้าหมายของกระทรวง พม. สามารถบริจาคได้ที่ศูนย์รับบริจาคกระทรวง พม. หรือติดต่อศูนย์ช่วยเหลือสังคม สายด่วน พม. โทร.1300
นายจุติ กล่าวเพิ่มเติมว่า นอกจากนี้ กระทรวง พม. ได้ร่วมกับโรงพยาบาลวิภารามชัยปราการ จังหวัดสมุทรปราการที่จะเข้ามาช่วยดูแลผู้ป่วยจากการติดเชื้อโควิด-19 ในชุมชนของการเคหะแห่งชาติในพื้นที่กรุงเทพมหานครและปริมณฑลโดยไม่เสียค่าใช้จ่ายในการรักษาพยาบาล และมีโอกาสขยายไปในพื้นที่ต่างจังหวัด ซึ่งนับเป็นก้าวแรกและเป็นนิมิตรหมายที่ดี ที่ภาคเอกชนกับภาครัฐได้ร่วมมือกัน และฝ่าฟันวิกฤตินี้ไปด้วยกัน ทั้งนี้ ตนขอขอบคุณโรงพยาบาลวิภารามชัยปราการที่เข้ามาช่วยดูแลผู้ป่วยตั้งแต่เริ่มต้น และจะมีโครงการดี ๆ อย่างนี้อีก เพื่อที่ประเทศไทยจะได้ฟื้นและเดินหน้าต่อไปได้ และขอให้มั่นใจได้ว่าของเหล่านี้จะถึงมือเป้าหมายที่เป็นกลุ่มเปราะบางอย่างแน่นอน
รัฐบาลไทย-ข่าวทำเนียบรัฐบาล-​นายกฯ ห่วงการปกปิดข้อมูลเดินทางประเทศกลุ่มเสี่ยง ขอร่วมกันรับผิดชอบและจำกัดวงการแพร่เชื้อ
วันเสาร์ที่ 14 มีนาคม 2563
​นายกฯ ห่วงการปกปิดข้อมูลเดินทางประเทศกลุ่มเสี่ยง ขอร่วมกันรับผิดชอบและจํากัดวงการแพร่เชื้อ
​นายกฯ ห่วงการปกปิดข้อมูลเดินทางประเทศกลุ่มเสี่ยง ขอร่วมกันรับผิดชอบและจํากัดวงการแพร่เชื้อ
ศาสตราจารย์ นฤมล ภิญโญสินวัฒน์ โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และ รมว.กลาโหม ห่วงใยเรื่องการปกปิดข้อมูลการเดินทางกลับจากประเทศกลุ่มเสี่ยง โดยขอความร่วมมือประชาชนทุกคนร่วมกันรับผิดชอบต่อสังคม และจํากัดวงการระบาดของเชื้อไวรัส COVID-19 โดยให้ข้อมูลกับคณะแพทย์และเจ้าหน้าที่อย่างตรงไปตรงมา ส่วนกรณีที่เกิดขึ้นแล้วก็ขอให้เป็นบทเรียนที่ต้องช่วยกัน แต่อย่าไปซ้ําเติมกัน ควรใช้โอกาสนี้ให้กําลังใจและหาทางป้องกันแก้ไขปัญหาจะดีกว่า
สําหรับข้อแนะนําของผู้ที่เดินทางกลับจากประเทศกลุ่มเสี่ยง หากมีไข้ ไอจาม มีน้ํามูก หรือสงสัยเรื่องอาการของตนเอง ขอให้รีบไปพบแพทย์ทันทีโดยสวมหน้ากากอนามัยตั้งแต่ออกจากบ้าน เมื่อแพทย์วินิจฉัยพบว่ามีความเสี่ยงและจําเป็นต้องตรวจหาเชื้อ ผู้รับบริการอาจเสียค่าใช้จ่ายในส่วนนี้ โดยขอให้ตรวจสอบกับทางโรงพยาบาลทั้งของรัฐและเอกชน
ทั้งนี้ กระทรวงสาธารณสุขและคณะกรรมการที่เกี่ยวข้องได้เร่งติดตามผู้สัมผัสใกล้ชิดกับผู้ป่วยที่เดินทางกลับจากประเทศญี่ปุ่น และผู้โดยสารที่เดินทางด้วยเครื่องบินลําเดียวกันเพื่อให้มารับการตรวจ โดยขอให้ประชาชนเชื่อมั่นในการปฏิบัติงานของรัฐบาลและเจ้าหน้าที่ทุกคน พร้อมทั้งยืนยันด้วยว่าที่ผ่านมาได้รายงานตัวเลขผู้ติดเชื้ออย่างเปิดเผยมาโดยตลอด และมาตรการป้องกันของไทยก็ได้รับคําชมเชยจากนานาประเทศด้วย
รัฐบาลไทย-ข่าวทำเนียบรัฐบาล-นายกรัฐมนตรี นำคณะรัฐมนตรีวางพานพุ่มดอกไม้เนื่องในวันจักรี 6 เมษายน 2561
วันศุกร์ที่ 6 เมษายน 2561
นายกรัฐมนตรี นําคณะรัฐมนตรีวางพานพุ่มดอกไม้เนื่องในวันจักรี 6 เมษายน 2561
นายกรัฐมนตรีนําคณะรัฐมนตรีวางพานพุ่มดอกไม้ ในโอกาสวันที่ระลึกพระบาทสมเด็จพระพุทธยอดฟ้าจุฬาโลกมหาราช และวันที่ระลึกมหาจักรีบรมราชวงศ์
วันนี้ (6 เมษายน 2561) เวลา 16.30 น. พลเอก ประยุทธ์ จันทร์โอชา นายกรัฐมนตรี นําคณะรัฐมนตรีวางพานพุ่มดอกไม้ถวายราชสักการะ ในโอกาสวันที่ระลึกพระบาทสมเด็จพระพุทธยอดฟ้าจุฬาโลกมหาราช และวันที่ระลึกมหาจักรีบรมราชวงศ์ หรือวันจักรี ณ บริเวณพระบรมราชานุสาวรีย์พระพุทธยอดฟ้าจุฬาโลกมหาราช เชิงสะพานปฐมบรมราชานุสรณ์หรือสะพานพระพุทธยอดฟ้า โดยมีคณะข้าราชการ ทหาร ตํารวจ พสกนิกรชาวไทยทุกหมู่เหล่าเดินทางมาแสดงความจงรักภักดี และร่วมถวายราชสักการะอย่างพร้อมเพียงกัน เพื่อน้อมรําลึกในพระมหากรุณาธิคุณแห่งปฐมบรมกษัตริย์แห่งราชวงศ์จักรี
ทั้งนี้ พระบาทสมเด็จพระมงกุฎเกล้าเจ้าอยู่หัว รัชกาลที่ 6 ทรงพระกรุณาโปรดเกล้าโปรดกระหม่อม ประกาศให้วันที่ 6 เมษายนของทุกปีเป็น “วันพระบาทสมเด็จพระพุทธยอดฟ้าจุฬาโลกมหาราช” นับตั้งแต่ปี พ.ศ. 2462 เพื่อให้พสกนิกรไทย ร่วมกันน้อมรําลึกถึงพระมหากรุณาธิคุณล้นเกล้าล้นกระหม่อมของบูรพมหากษัตริยาธิราชเจ้า แห่งพระบรมราชจักรีวงศ์ทุกพระองค์ และถือเป็นวันที่พระบาทสมเด็จพระพุทธยอดฟ้าจุฬาโลกมหาราช เสด็จปราบดาภิเษกขึ้นครองราชย์ เป็นพระมหากษัตริย์แห่งพระราชวงศ์จักรีพระองค์แรก เมื่อปี พ.ศ. 2325 รวมถึงเป็นวันสําคัญที่ทรงสร้างกรุงเทพมหานคร เมืองหลวงของประเทศ ขณะเดียวกันยังเป็นวันครบรอบการก่อตั้งราชวงศ์จักรีด้วย
----------------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-กำหนดการของนายกรัฐมนตรีร่วมการประชุมผู้นำ G20 ณ นครหางโจว สาธารณรัฐประชาชนจีน
วันพุธที่ 19 ตุลาคม 2559
กําหนดการของนายกรัฐมนตรีร่วมการประชุมผู้นํา G20 ณ นครหางโจว สาธารณรัฐประชาชนจีน
พลตรี วีรชน สุคนธปฏิภาค รองโฆษกประจําสํานักนายกรัฐมนตรี  เผยว่า  พลเอกประยุทธ์ จันทร์โอชา นายกรัฐมนตรี  จะเดินทางเยือนสาธารณรัฐประชาชนจีน เพื่อเข้าร่วมการประชุมผู้นํา G20  ณ นครหางโจว มณฑลเจ้อเจียง สาธารณรัฐประชาชนจีน ระหว่างวันที่ 4-5  กันยายน 2559
ทั้งนี้ รองโฆษกประจําสํานักนายกรัฐมนตรี ได้กล่าวว่า นายกรัฐมนตรีจะปฏิบัติภารกิจสําคัญในแสดงวิสัยทัศน์ของไทยร่วมกับผู้นํา G20 ภายใต้หัวข้อหลักว่า “การมุ่งสู่เศรษฐกิจโลกที่สร้างสรรค์ มีพลัง เชื่อมโยง และเปิดให้ทุกภาคส่วนมีส่วนร่วม (Towards an Innovative, Invigorated, Interconnected and Inclusive World Economy) พร้อมทั้งจะได้มีการพบปะหารือทวิภาคีกับผู้นําประเทศอื่นๆ ระหว่างการเข้าร่วมประชุม ฯ ด้วยดังนี้
วันอาทิตย์ที่ 4 กันยายน 2559 เวลา 07.40 น. นายกรัฐมนตรีและภริยา พร้อมด้วยคณะผู้ติดตาม เดินทางออกจากท่าอากาศยานทหาร 2 (กองบิน 6) ไปยังนครหางโจว มณฑลเจ้อเจียง สาธารณรัฐประชาชนจีน และจะเดินทางถึงท่าอากาศยานนานาชาติเซียวซาน นครหางโจว (Hangzhou Xiaoshan ในเวลา 12.50 น. ตามเวลาท้องถิ่น หลังจากนั้น เวลา 15.30 น. นายกรัฐมนตรีจะเข้าร่วมพิธีเปิดการประชุมผู้นํากลุ่ม ๒๐ ณ ศูนย์การประชุมระหว่างประเทศนครหางโจว (Hangzhou International Expo Center - HIEC) และเข้าร่วมการประชุมผู้นํากลุ่ม 20 วาระที่ 1 (Session I) หัวข้อ “Strengthening Policy Coordination and Breaking a New Path for Growth” โดยในช่วงค่ํา วันเดียวกันนี้ ประธานาธิบดีสาธารณรัฐประชาชนจีนและภริยาเป็นเจ้าภาพเลี้ยงอาหารค่ําเพื่อเป็นเกียรติแก่ผู้นําที่เข้าร่วมการประชุมและภริยา ณ Banquet Hall ซึ่งโอกาสนี้ ประธานาธิบดีจีนได้จัดให้ผู้นํา G 20 และผู้นําประเทศต่างๆ ที่เข้าร่วมการประชุมได้ร่วมกิจกรรมการล่องเรือชมทะเลสาบซีหู (West Lake) และการแสดงวัฒนธรรม (Cultural Gala Performance) ด้วย
วันจันทร์ที่ 5 กันยายน 2559 เวลา 09.00 น.นายกรัฐมนตรีเข้าร่วมการะประชุมผู้นํากลุ่ม 20 วาระที่ 2 (Session II) หัวข้อ “More Effective and Efficient Global Economic and Financial Governance” และเข้าร่วมการะประชุมผู้นํากลุ่ม ๒๐ วาระที่ 3 (Session III) หัวข้อ “Robust International Trade and Investment” การประชุมผู้นํากลุ่ม 20 วาระที่ 4 (Session IV) หัวข้อ “Inclusive and Interconnected Development”การประชุมผู้นํากลุ่ม 20 วาระที่ 5 (Session V) หัวข้อ “Other Issues Affecting World Economy” โดยเวลา 16.30 น. พิธีปิดการประชุมผู้นํากลุ่ม ๒๐ ทั้งนี้ ในเวลา 18.00น. ของวันเดียวกันนี้นายกรัฐมนตรีและภริยา พร้อมด้วยคณะ เดินทางออกจากท่าอากาศยานนานาชาติ เซียวซาน นครหางโจว โดยเครื่องบินของกองทัพอากาศ แบบ ไปยังเวียงจันทน์ สาธารณรัฐประชาธิปไตยประชาชนลาว เพื่อเข้าร่วมการประชุมสุดยอดอาเซียน ครั้งที่ 28-29 ต่อไป
รัฐบาลไทย-ข่าวทำเนียบรัฐบาล-กรมบัญชีกลางชี้แจงข้อสังเกตเกี่ยวกับบัตรสวัสดิการแห่งรัฐ
วันศุกร์ที่ 1 กันยายน 2560
กรมบัญชีกลางชี้แจงข้อสังเกตเกี่ยวกับบัตรสวัสดิการแห่งรัฐ
ตามที่มีข้อสังเกตว่าโครงการประชารัฐสวัสดิการ การให้ความช่วยเหลือผ่านบัตรสวัสดิการแห่งรัฐ อาจจะเป็นการช่วยเหลือไม่ตรงกับกลุ่ม เนื่องจากไม่มีถิ่นพํานักหลักแหล่งที่ชัดเจน รวมถึงสวัสดิการที่ได้รับไม่เหมาะสม นั้น
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า ตามที่มีข้อสังเกตว่าโครงการประชารัฐสวัสดิการ การให้ความช่วยเหลือผ่านบัตรสวัสดิการแห่งรัฐ อาจจะเป็นการช่วยเหลือไม่ตรงกับกลุ่ม เนื่องจากไม่มีถิ่นพํานักหลักแหล่งที่ชัดเจน รวมถึงสวัสดิการที่ได้รับไม่เหมาะสม เช่น กรณีซื้อสินค้าในร้านธงฟ้าได้เดือนละ 200-300 บาท แต่กลับให้ค่ารถ บขส. 500 บาทต่อเดือน ค่ารถไฟ 500 บาทต่อเดือน นั้น
อธิบดีกรมบัญชีกลางขอชี้แจงว่า โครงการลงทะเบียนเพื่อสวัสดิการแห่งรัฐ ปี 2560 มีวัตถุประสงค์เพื่อให้ภาครัฐมีฐานข้อมูลของประชาชนกลุ่มเป้าหมายที่รัฐบาลต้องการให้ความช่วยเหลือ ซึ่งจะช่วยเพิ่มประสิทธิภาพของการจัดสวัสดิการสังคมและการให้ความช่วยเหลือของภาครัฐ ยกระดับคุณภาพชีวิตของประชาชนอย่างยั่งยืน รวมทั้งสามารถกํากับติดตามค่าใช้จ่ายสวัสดิการต่างๆ ได้อย่างเป็นระบบ โดยกระทรวงการคลังได้เปิด
ให้ผู้ที่มีคุณสมบัติตรงตามที่กําหนด ลงทะเบียนระหว่างวันที่ 3 เมษายน – 15 พฤษภาคม 2560 โดยผู้ลงทะเบียนมีคุณสมบัติ ดังนี้ 1.มีสัญชาติไทย 2.มีอายุตั้งแต่ 18 ปีบริบูรณ์ขึ้นไป (โดยต้องเกิดก่อนวันที่ 16 พฤษภาคม 2542) 3.ว่างงานหรือมีรายได้ที่เกิดขึ้นในปี พ.ศ. 2559 ทั้งสิ้นไม่เกิน 100,000 บาท 4.ไม่มีทรัพย์สินทางการเงิน ได้แก่ เงินฝากธนาคาร สลากออมสิน สลากธ.ก.ส. พันธบัตรรัฐบาล และตราสารหนี้ หรือถ้ามีทรัพย์สินทางการเงินดังกล่าว จะต้องมีจํานวนรวมทั้งสิ้นไม่เกิน 100,000 บาท ณ เวลาใดเวลาหนึ่ง และ5.ไม่เป็นเจ้าของกรรมสิทธิ์ในอสังหาริมทรัพย์ตามกฎหมาย หรือถ้าเป็นเจ้าของกรรมสิทธิ์ดังกล่าว จะต้องเป็นไปตามหลักเกณฑ์และเงื่อนไขที่กําหนด ทั้งนี้ การลงทะเบียนโครงการดังกล่าวจะเป็นรูปแบบสมัครใจ โดยผู้ลงทะเบียนจะต้องยินยอมเปิดเผยข้อมูลแก่หน่วยงานของรัฐที่เกี่ยวข้อง โดยผู้ที่มีคุณสมบัติตรงตามที่กําหนดที่จะได้รับประชารัฐสวัสดิการ การให้ความช่วยเหลือผ่านบัตรสวัสดิการแห่งรัฐ
ทั้งนี้ ยังเป็นการให้ความช่วยเหลือแบ่งเบาภาระค่าใช้จ่ายในครัวเรือนและค่าใช้จ่ายในการเดินทาง โดยผู้มีสิทธินําบัตรสวัสดิการแห่งรัฐไปใช้ชําระค่าสินค้าและบริการ และยืนยันตัวตนทุกครั้งในการใช้สิทธิ ซึ่งจะทําให้ภาครัฐมีข้อมูลในการติดตามประเมินผลการให้สวัสดิการในแต่ละประเภท และนํามาปรับปรุงการให้สวัสดิการให้เหมาะสม สอดคล้องกับความต้องการในแต่ละพื้นที่ได้อย่างมีประสิทธิภาพยิ่งขึ้น รวมทั้งสามารถกํากับติดตามค่าใช้จ่ายสวัสดิการต่างๆ ได้อย่างเป็นระบบ
รัฐบาลไทย-ข่าวทำเนียบรัฐบาล-กบข. จับมือนครชัยแอร์ ให้สิทธิ์สมาชิก กบข. รับส่วนลด 100 บาท เมื่อซื้อตั๋วโดยสารทุกเส้นทาง
วันศุกร์ที่ 23 สิงหาคม 2562
กบข. จับมือนครชัยแอร์ ให้สิทธิ์สมาชิก กบข. รับส่วนลด 100 บาท เมื่อซื้อตั๋วโดยสารทุกเส้นทาง
สมาชิก กบข. ซื้อตั๋วโดยสารนครชัยแอร์ รับส่วนลด 100 บาทต่อที่นั่ง ทุกเส้นทาง เพียงคนละ 1 สิทธิ์เท่านั้น ลูกค้าใหม่นครชัยแอร์รับสิทธิพิเศษอีกต่อ ฟรีค่าธรรมเนียมสมัครสมาชิก เริ่ม 23 สิงหาคม 2562 นี้ เป็นต้นไป
นายวิทัย รัตนากร เลขาธิการคณะกรรมการกองทุนบําเหน็จบํานาญข้าราชการ (กบข.) เปิดเผยว่า กบข. ร่วมกับ บริษัท นครชัยแอร์ จํากัด มอบสิทธิพิเศษเพื่อสมาชิก กบข. รับส่วนลด 100 บาททันทีที่ซื้อตั๋วโดยสาร ณ จุดจําหน่ายตั๋วเมื่อเดินทางกับนครชัยแอร์ โดยโปรโมชั่นนี้มีจํานวนจํากัดมอบให้สมาชิก กบข. ท่านละ 1 สิทธิ์ ใช้ซื้อตั๋วโดยสารได้ตั้งแต่วันที่ 23 สิงหาคม 2562 เป็นต้นไป หรือจนกว่าสิทธิ์จะหมด นอกจากนี้ สมาชิก กบข. ที่เป็นลูกค้าใหม่ของนครชัยแอร์ยังได้รับสิทธิพิเศษต่อที่สอง ฟรีค่าธรรมเนียมสมัครสมาชิกนครชัยแอร์ ซึ่งจะได้รับส่วนลดค่าโดยสาร 5% ทุกเส้นทางเดินรถของนครชัยแอร์อีกด้วย
สมาชิก กบข. สามารถใช้สิทธิ์รับส่วนลดได้ที่แอป กบข. My GPF Application จากนั้นกดรับสิทธิ์จากหน้าแอปแล้วโชว์โค้ดให้เจ้าหน้าที่จุดจําหน่ายตั๋วพร้อมกับชําระค่าโดยสาร สําหรับผู้โดยสารที่ยังไม่เคยเป็นสมาชิกนครชัยแอร์ หลังจากที่กดรับสิทธิ์แล้วจะต้องผ่านขั้นตอนการสมัครสมาชิกก่อนซึ่งฟรีค่าใช้จ่ายสําหรับผู้โดยสารที่เป็นสมาชิก กบข. ปัจจุบันเส้นทางเดินรถของนครชัยแอร์มีทั้งสิ้น 40 เส้นทาง เป็นเส้นทางเดินรถจากกรุงเทพ ฯ 26 เส้นทาง และเส้นทางเดินรถต่างจังหวัด 24 เส้นทาง แบ่งเป็น 3 ประเภทชั้นโดยสารได้แก่ First Class, Gold Class และ Silver Class ผู้โดยสารสามารถดูรายละเอียดเส้นทางเดินรถและอัตราค่าโดยสารได้ที่นครชัยแอร์ Call Center โทร. 1624 หรือที่เว็บไซต์ www2.nakornchaiair.com
สมาชิก กบข. ศึกษารายละเอียดโครงการได้ที่ My GPF Application เมนูสิทธิพิเศษ หรือสอบถามทางเฟซบุ๊กเพจ กบข. และ Line ID : @GPFCommunity หรือที่ศูนย์บริการสมาชิก โทร. 1179
รัฐบาลไทย-ข่าวทำเนียบรัฐบาล-ครม.เห็นชอบให้คงอัตราภาษีมูลค่าเพิ่ม (VAT) ไว้ที่ร้อยละ 7 ต่อไปอีก 1 ปี
วันอังคารที่ 10 กันยายน 2562
ครม.เห็นชอบให้คงอัตราภาษีมูลค่าเพิ่ม (VAT) ไว้ที่ร้อยละ 7 ต่อไปอีก 1 ปี
ในการประชุมคณะรัฐมนตรีเมื่อวันที่ 10 กันยายน 2562 คณะรัฐมนตรีได้มีมติเห็นชอบมาตรการขยายเวลาการลดอัตราภาษีมูลค่าเพิ่ม ตามที่กระทรวงการคลังเสนอ โดยให้ยังคงจัดเก็บภาษีมูลค่าเพิ่มในอัตราร้อยละ 7 (รวมภาษีท้องถิ่น) ถึงวันที่ 30 กันยายน 2563
ในการประชุมคณะรัฐมนตรีเมื่อวันที่ 10 กันยายน 2562 คณะรัฐมนตรีได้มีมติเห็นชอบร่างพระราชกฤษฎีกาออกตามความในประมวลรัษฎากร ว่าด้วยการลดอัตราภาษีมูลค่าเพิ่ม (ฉบับที่..) พ.ศ. .... (มาตรการขยายเวลาการลดอัตราภาษีมูลค่าเพิ่ม) ตามที่กระทรวงการคลังเสนอ โดยให้ยังคงจัดเก็บภาษีมูลค่าเพิ่มในอัตราร้อยละ 7 (รวมภาษีท้องถิ่น) สําหรับการขายสินค้า การให้บริการ หรือการนําเข้าทุกกรณีที่เข้าลักษณะต้องเสียภาษีมูลค่าเพิ่ม ทั้งนี้สําหรับรายการที่เกิดขึ้นตั้งแต่วันที่ 1 ตุลาคม 2562 ถึงวันที่ 30 กันยายน 2563
การเสนอร่างพระราชกฤษฎีกาออกตามความในประมวลรัษฎากร ว่าด้วยการลดอัตราภาษีมูลค่าเพิ่ม (ฉบับที่..) พ.ศ. .... โดยให้ยังคงจัดเก็บภาษีมูลค่าเพิ่มในอัตราร้อยละ 7 ต่อไปอีก 1 ปีนั้น มีวัตถุประสงค์เพื่อช่วยลดภาระค่าครองชีพของประชาชน และสร้างความเชื่อมั่นในการประกอบธุรกิจ ให้กับภาคเอกชน อันจะทําให้ระบบเศรษฐกิจมีการขยายตัวอย่างต่อเนื่อง รวมทั้งเพื่อสนับสนุนเสถียรภาพและความมั่นคงทางเศรษฐกิจและสังคมของประเทศ
ศูนย์สารนิเทศสรรพากร (RD Intelligence Center)
โทร. 1161
รัฐบาลไทย-ข่าวทำเนียบรัฐบาล-NIA ร่วมกับ มหิดล และไทยยูเนี่ยน จัดงาน SPACE-F DEMO DAY โชว์ความพร้อมสตาร์ทอัพฟู้ดเทคสู่สายตานักลงทุน
วันพุธที่ 25 มีนาคม 2563
NIA ร่วมกับ มหิดล และไทยยูเนี่ยน จัดงาน SPACE-F DEMO DAY โชว์ความพร้อมสตาร์ทอัพฟู้ดเทคสู่สายตานักลงทุน
NIA ร่วมกับ มหิดล และไทยยูเนี่ยน จัดงาน SPACE-F DEMO DAY โชว์ความพร้อมสตาร์ทอัพฟู้ดเทคสู่สายตานักลงทุน
หลังจาก SPACE-F โครงการบ่มเพาะและเร่งการเติบโตของสตาร์ทอัพด้านอาหาร เปิดตัวและดําเนินการมาเป็นระยะเวลา 4 เดือน สตาร์ทอัพในโปรแกรม Accelerator จํานวน 7 บริษัท พร้อมแล้วที่จะนําเสนอผลิตภัณฑ์และแนวคิดต่างๆ ให้กับนักลงทุนจากสถาบันการเงิน และบริษัทเอกชน กว่า 70 ชีวิตภายในงาน โดยผลิตภัณฑ์และแนวคิดของสตาร์ทอัพนั้นได้พัฒนา ปรับปรุงและต่อยอดในระหว่างที่เข้าร่วมโครงการ เพื่อให้เข้ากับตลาดและลูกค้ากลุ่มเป้าหมาย
ซึ่งสตาร์อัพทั้ง 7 บริษัท ได้แก่ HydroNeo ระบบ IOT สําหรับฟาร์มกุ้ง, Eden Agritech สารเคลือบเพื่อช่วยยืดอายุผลไม้, Manna Foods คุ้กกี้จากแมลง, Sixtein โปรตีนจากจิ้งหรีด, Alchemy Foodtech สารปรุงแต่งเพื่อควบคุมระดับน้ําตาลในเลือด, Orgafeed อาหารสุนัขจากแมลง, และ Swirl.Go เครื่องผลิตไอศกรีมซอฟเซิร์ทระบบแคปซูล
ปัจจุบันความท้าทายด้านอาหารเกิดขึ้นทั่วโลก เนื่องจากจํานวนประชากรที่เพิ่มขึ้น ทําให้ความต้องการอาหารมีแนวโน้มเพิ่มมากขึ้น ทั้งด้านปริมาณและคุณภาพ โครงการ SPACE-F จึงถือเป็นการเริ่มต้นที่ดี ในการแก้ปัญหาเหล่านี้ อีกทั้งประเทศไทยก็เป็นที่ตั้งของตลาดอาหารที่มีความหลากหลาย และมีห่วงโซ่อาหารที่กว้างขวางและครอบคลุมทั่วโลก ทําให้สามารถกลายเป็นศูนย์กลางการพัฒนาสตาร์ทอัพด้านอาหาร (FoodTech) ได้อย่างเหมาะสม นอกจากนี้ NIA ยังมีกลไลสนับสนุนสตาร์ทอัพในโครงการต่อไป เช่น การขอ SMART Visa สําหรับชาวต่างชาติ, การขอบัตรสนับสนุนจาก BOI, และถ้าเป็นบริษัทไทย ก็สามารถขอรับเงินทุสนสําหรับทําต้นแบบผลิตภัณฑ์ได้
ข้อมูลข่าวโดย : สํานักงานนวัตกรรมแห่งชาติ (สนช.) หรือ NIA
เผยแพร่ : จิรายุ รุจิพงษ์วาที
ส่วนสื่อสารองค์กร
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313
รัฐบาลไทย-ข่าวทำเนียบรัฐบาล-กระทรวงดิจิทัลฯ ประกาศความร่วมมือกับ Google ประเทศไทย เนรมิตโครงการ “อบรมพัฒนาพลเมืองในยุคดิจิทัล” สร้างมูลค่าเพิ่มจากการใช้ “เน็ตประชารัฐ”
วันอังคารที่ 26 กันยายน 2560
กระทรวงดิจิทัลฯ ประกาศความร่วมมือกับ Google ประเทศไทย เนรมิตโครงการ “อบรมพัฒนาพลเมืองในยุคดิจิทัล” สร้างมูลค่าเพิ่มจากการใช้ “เน็ตประชารัฐ”
กระทรวงดิจิทัลฯ
กระทรวงดิจิทัลฯ ประกาศความร่วมมือกับ Google ประเทศไทย เปิดโครงการ “อบรมพัฒนาพลเมืองในยุคดิจิทัล (Digital Citizenship Education Program)” เน้นให้ความรู้ในการใช้งานอินเทอร์เน็ต สร้างความเข้าใจกับผู้คนในแต่ละชุมชนทั่วประเทศ ต่อยอดโครงการ “เน็ตประชารัฐ” สร้างประโยชน์สูงสุด เปลี่ยนผ่านสังคมสู่ยุคดิจิทัลอย่างสมบูรณ์แบบ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยถึงความร่วมมือกับ Google ประเทศไทย ว่า โครงการ “อบรมพัฒนาพลเมืองในยุคดิจิทัล (Digital Citizenship Education Program)” นี้ สอดคล้องกับวัตถุประสงค์ของกระทรวงดิจิทัลฯ ที่ต้องการเปลี่ยนผ่านสังคมสู่ยุคดิจิทัลอย่างเป็นรูปธรรม โดย Google ประเทศไทย จะจัดหลักสูตรการอบรมที่เกี่ยวกับการเป็นพลเมืองในยุคดิจิทัลที่มีคุณภาพ ให้แก่ผู้จัดการชุมชนดิจิทัล หรือ Digital Community Managers ภายใต้โครงการ “เน็ตประชารัฐ” โดยผู้จัดการชุมชนดิจิทัลที่ผ่านการฝึกอบรมแล้วนั้นจะมีทักษะและความรู้ที่พร้อมให้ความช่วยเหลือและจัดฝึกอบรมและส่งเสริมความรู้ความเข้าใจให้กับคนในชุมชนชนบทนั้นๆ เพื่อสร้างมูลค่าเพิ่มจากการเข้าถึงอินเทอร์เน็ตความเร็วสูงที่ภาครัฐได้จัดให้ และนําไปสู่การพัฒนาเศรษฐกิจและสังคมชุมชนอย่างยั่งยืน "
โดยกระทรวงดิจิทัลฯ ได้มอบหมายให้สํานักงานส่งเสริมเศรษฐกิจดิจิทัล หรือ DEPA หน่วยงานในสังกัด ทํางานร่วมกับ Google ประเทศไทย ในการพัฒนาหลักสูตรเกี่ยวกับ พลเมืองในยุคดิจิทัล หรือ Digital Citizenship ซึ่งจะจัดให้มีการฝึกอบรมเกี่ยวกับความรู้พื้นฐานทางด้านดิจิทัล เช่น ความรู้พื้นฐานเกี่ยวกับวิธีที่แพลตฟอร์มดิจิทัลที่เลือกจะมีประโยชน์ต่อชุมชน ความปลอดภัยในการใช้งานออนไลน์ ความรับผิดชอบ และพฤติกรรมที่เหมาะสมในการใช้งานออนไลน์ และวิธีการเริ่มต้นธุรกิจออนไลน์
ด้าน นายเบน คิง ผู้จัดการประจําประเทศไทย Google ประเทศไทย กล่าวว่า "ในฐานะบริษัทที่ดําเนินงานในประเทศไทย Google ประเทศไทย พร้อมสนับสนุนนโยบายของภาครัฐในการขับเคลื่อนประเทศเข้าสู่วิสัยทัศน์ ประเทศไทย 4.0 " โดยการศึกษาเป็นหนึ่งในเป้าหมายหลักของ Google โดยเราเห็นว่าเป็นโอกาสที่ดีในการสนับสนุนการริเริ่มของรัฐบาลเนื่องจากเราเชื่อในพลังของการศึกษาที่เกี่ยวกับการเป็นพลเมืองในยุคดิจิทัล ซึ่งจะช่วยเปิดโอกาสให้กับคนทั่วไปในโลกออนไลน์นั้นได้มีความเข้าใจที่ถูกต้องเกี่ยวกับเทคโนโลยี " ภายใต้ความร่วมมือในครั้งนี้ Google ประเทศไทย จะเป็นหนึ่งในพันธมิตรที่สําคัญของรัฐบาลในการสนับสนุนและผลักดันพลเมืองของประเทศไทยให้ได้สัมผัสประสบการณ์ที่แท้จริงของ Thailand 4.0
*******************************
รัฐบาลไทย-ข่าวทำเนียบรัฐบาล-ความร่วมมือด้านการศึกษา ไทย-ญี่ปุ่น
วันศุกร์ที่ 13 กันยายน 2562
ความร่วมมือด้านการศึกษา ไทย-ญี่ปุ่น
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ พร้อมด้วย นางสาวดุริยา อมตวิวัฒน์ รองปลัดกระทรวงศึกษาธิการ และผู้บริหารองค์กรหลัก ให้การต้อนรับและหารือกับนายชิโระ ซะโดะชิมะ (H.E. Mr. Shiro Sadoshima) เอกอัครราชทูตญี่ปุ่นประจําประเทศไทย
เมื่อวันพุธที่ 11 กันยายน 2562 นายณัฏฐพล ทีปสุวรรณ รัฐมนตรีว่าการกระทรวงศึกษาธิการ พร้อมด้วย นางสาวดุริยา อมตวิวัฒน์ รองปลัดกระทรวงศึกษาธิการ และผู้บริหารองค์กรหลัก ให้การต้อนรับและหารือกับนายชิโระ ซะโดะชิมะ (H.E. Mr. Shiro Sadoshima) เอกอัครราชทูตญี่ปุ่นประจําประเทศไทย ณ ห้องดํารงราชานุภาพ กระทรวงศึกษาธิการ
รมว.ศึกษาธิการ กล่าวว่า การได้พบปะหารือกับเอกอัครราชทูตญี่ปุ่นฯ ในครั้งนี้ ได้แลกเปลี่ยนข้อมูลและความคิดเห็นกันในหลายด้าน อาทิ การขยายผลความร่วมมือการจัดตั้งสถาบันไทยโคเซ็น (KOSEN), แผนการลงทุนของภาคธุรกิจและอุตสาหกรรมญี่ปุ่นในประเทศไทย เป็นต้น ซึ่งรัฐบาลไทยก็ให้ความสําคัญกับการลงทุนของญี่ปุ่นผ่านกระบวนการและแนวทางต่าง ๆ ในขณะเดียวกันกระทรวงศึกษาธิการไทยก็มีหน้าที่ในการรับผิดชอบและจัดสรรทรัพยากรบุคคล เพื่อรองรับการเจริญเติบโตของตลาดแรงงาน โดยมีแนวทางในการพัฒนาหลักสูตรการเรียนการสอนที่ผสมผสานความรู้ของภาคธุรกิจต่าง ๆ กับหลักสูตรที่มีอยู่ พร้อมเชื่อมโยงการศึกษาในทุกระดับตามการเจริญเติบโตของตลาดแรงงาน รวมทั้งมีแนวทางในการจับคู่สถาบันการศึกษาให้สอดคล้องกับภาคธุรกิจในพื้นที่นั้น ๆ เพื่อพัฒนาหลักสูตรให้มีความยืดหยุ่นสนับสนุนให้นักเรียนได้เข้าฝึกประสบการณ์ในสถานที่จริง ทั้งนี้ การเตรียมความพร้อมกําลังคนให้เพียงพอต่อความต้องการของตลาดแรงงานเป็นสิ่งสําคัญที่กระทรวงศึกษาธิการไทยจะเร่งดําเนินการให้เห็นผลอย่างเป็นรูปธรรมที่สุด
นายชิโระ ซะโดะชิมะ เอกอัครราชทูตญี่ปุ่นประจําประเทศไทย กล่าวว่า ประเทศไทยและประเทศญี่ปุ่นมีความสัมพันธ์อันดีมาอย่างยาวนาน ปัจจุบันมีบริษัทญี่ปุ่นเข้ามาลงทุนในภาคอุตสาหกรรมของประเทศไทยจํานวนมาก จึงต้องการกําลังคนที่มีคุณภาพเข้าสู่ตลาดแรงงาน ดังนั้น สถานเอกอัครราชทูตฯ ยินดีสานต่อความร่วมมือด้านการศึกษากับกระทรวงศึกษาธิการไทยเพื่อขยายผลการดําเนินงานร่วมกันอย่างต่อเนื่อง สําหรับความร่วมมือเกี่ยวกับโครงการจัดตั้งสถาบันไทยโคเซ็น (KOSEN) ในประเทศไทยนั้น ขณะนี้ได้ดําเนินการมาระยะหนึ่งแล้วมีผลสําเร็จที่ดี ทั้งนี้ สถานเอกอัครราชทูตฯ จะหารือกับสภาหอการค้าญี่ปุ่นประจําประเทศไทยเกี่ยวกับแนวทางความร่วมมือด้านการศึกษากับกระทรวงศึกษาธิการไทยต่อไปด้วย
อรพรรณ ฤทธิ์มั่น: สรุป
นวรัตน์ รามสูต: เรียบเรียง
ยุทธพงศ์ เลือกกลั่นดี: ถ่ายภาพ
กลุ่มประชาสัมพันธ์ สร.: รายงาน